চেরাগ আলী যেইদিন নিবুনিবু আলফা ইন্টারন্যাশনাল এর জেনারেল ম্যানেজার হইয়া আসিলেন, সেই দিন অফিসের স্টাফরা মুখ টিপিয়া হাসিল, খুক্u200cখুক্u200c করিয়া কাশিল- নামের কি বাহার! তবে অল্প দিনেই তাহারা বুঝিল, চেরাগ আলী সত্যিকার একখান চেরাগ। আলাদিনের চেরাগ। নামখানা যাহাই হোক, দেহখানা নাদুস-নুদুস কমনীয়, মুখখানা ঝলমলে, রমণীয়।  চাকুরিতে যোগদান করিয়া, চেরাগ আলী প্রথমেই অফিসের দিকে নজর দিলেন। অ-নে-ক টাকা খরচ করিয়া, ফাঁকা অফিসের চাকা ঘুরাইয়া, চেহারাটাই পাল্টাইয়া  দিলেন। এই অর্থ-ব্যয়, অপব্যয় ভাবিয়া অনেকে অগোচরে অভিসম্পাত করিল। খোদ কোম্পানীর চেয়ারম্যান উদ্বিগ্ন হইলেন। তবে চেরাগ আলী সকলকে উৎসাহিত করিলেন- উত্তম কিছু পাইতে হইলে উৎকৃষ্ট আয়োজন আবশ্যক। ব্যবসায় সফলতার জন্য মানুষজনের দৃষ্টি আকর্ষণ করিতে হইবে। আর দৃষ্টি আকর্ষণের জন্য চাই চমক সৃষ্টি। সেই চমক সৃষ্টির জন্য অফিস তকতকে ঝকঝকে হইল। স্টাফদের পোষাক-আশাকে চাকচিক্য বাড়িল। চলনে বললে আধুনিক আধুনিক চাপ পড়িল।  চেরাগ আলীর দূরদৃষ্টি যাদুর মতন কাজ করিল। দিনে দিনে ব্যবসার উন্নতি হইতে লাগিল। আলাদিনের চেরাগের দৈবগুণে ব্যবসা  লাফাইয়া লাফাইয়া, ফুলিয়া-ফাঁপিয়া উঠিতে লাগিল। সেই সাথে স্টাফদের বেতন-ভাতা বাড়িল। সকলের খুশিতে আটখানা। তবে অন্ধকার রহিল কেবল চেরাগ আলীর মুখখানা।